Fis-settur tan-negozju jsiru ħafna investimenti ta' kull tip, iżda l-aħjar investiment li jista' wieħed jagħmel huwa dak meta jinvesti fl-individwi, impjegati tiegħu. Huwa ferm tajjeb li sid ta' negozju minn żmien għal żmien jixtri makkinarji ġodda, ikabbar l-ispazju minn fejn jopera, jimmodernizza s-sistemi ta' kif jaħdem, u jagħti dehra aktar moderna lill- ħanut tiegħu, iżda huwa ħafna aktar għaqli li fl-istess ħin ikun qed jassigura u jara kif jista' jinvesti fl-istess impjegati tiegħu sabiex dawn isiru aktar effiċjenti u b'kapaċitajiet li jgħinu lin-negozju tiegħu jkompli jikber. In-negozju ma jsirx waħdu. In-negozju ma jiġġenerawhx l-inġenji u l-makkinarji. In-negozju ma jiġix biss għax il-proprjetà tkun attraenti, iżda l-attività kummerċjali tista' tiġi ġġenerata biss mill-individwu. Huwa l-bniedem li joħloq in-negozju. Huwa l-impjegat li jagħmel negozju suċċess. X'jiswa li jkollok stabbiliment state of the art, imbagħad l-impjegati igerrxulek in-nies minflok jattirawlek konsumaturi ġodda? X'jiswa li jkollok makkinarju tal-ogħla kwalità jekk il-ħaddiema ma jkunux jagħfu kif iħaddmuh? X'jiswa li jkollok ideat sublimi mimlijin kreattività jekk ma jkollokx min ipoġġihomlok fil-prattika, u dawn l-istess ideat iħaddimom b'tali mod li jiġġenerawlek negozju innovattiv? Taħriġ għall-impjegati F'dawn l-aħħar snin il-Gvern dejjem ħa ħsieb li joffri diversi inċentivi li jgħinu sidien ta' negozji żgħar li jixtiequ jħarrġu lill-impjegati tagħhom. Dmir il-Gvern jibqa' li għandu jemmen bis-sħiħ li l-aħjar investiment li negozjant jista' jagħmel hu dak meta jinvesti fl-istess impjegati tiegħu. Meta qed ngħid 'jinvesti' qed nifhem ukoll li wieħed mhux biss għandu jħarreġ u jittrenja lill-impjegati tiegħu sabiex ikabbru l-kapaċitajiet tagħhom iżda, aktar importanti minn hekk, l-imprenditur għandu jagħraf iżomm miegħu impjegati b'esperjenza, li permezz tagħhom ikun irnexxielu jibni l-istess negozju. Impjegati b'esperjenza huma għodda importanti ħafna f'suċċess ta' negozju. Anke fl-iktar mumenti diffiċli, is-sid ta' negozju għandu jifhem u jagħraf li l-impjegat jibqa' l-aktar importanti, u għalhekk irid jibża' għalih u jagħmel minn kollox biex, jekk jista' jkun, ma jħallihx jaħrablu. L-istess nista' ngħid għal dawk l-imprendituri li jkunu għadhom se jiftħu n-negozju ġdid tagħhom. L-ewwel ħsieb li jrid jiġi f'moħħhom għandu jkun dwar b'min se jkunu qed jaħdmu u min se jkunu l-impjegati tagħhom biex flimkien magħhom jistabbilixxu negozju fuq sisien sodi u bħala tim jagħrfu jirbħu fil-kompetizzjoni. Investiment fik innifsek Nistħajjilkom tistaqsuni: Imma jekk jien għadni se nibda u ma għandix intenzjoni nimpjega nies miegħi għalissa, dan id-diskors jgħodd għalija? It-tweġiba tiegħi mill-ewwel tkun: Dażgur li jgħodd! Meta negozju jitmexxa minn persuna waħda, id-diskors ta' investiment fl-individwu għandu aktar sinifikat għax, ladarba l-attività kummerċjali se tkun qed titmexxa minn persuna waħda biss, allura huwa ferm importanti li dik l-unika persuna tkun ippreparata sew għal xiex tkun dieħla. Dawk il-kapaċitajiet kollha tajbin li negozju kbir jista' jkollu mifruxa f'numru ta' impjegati, f'dan il-każ iridu jkunu jeżistu kollha f'din il-persuna waħdanija. Hija sfida qawwija, iżda mhux impossibbli. Insibu ħafna negozji li jitmexxew minn persuna waħda u kisbu s-suċċess. Huma persuni li jkunu kapaċi jinvestu fihom infushom billi jitħarrġu u jibqgħu jitgħallmu dejjem aktar, xi kultant iżjed minn kemm hemm bżonn, għax l-edukazzjoni tibqa' waħda mis-sigrieti tas-suċċess f'negozju. Aktar ma tistudja u żżomm ruħek aġġornat ma dak kollu li jkun qed jiġri madwarek, aktar għandek ċans li tirnexxi. L-edukazzjoni hija għodda għas-suċċess F'dawn l-aħħar ħmistax-il sena, aktar minn qatt qabel, il-Gvern ħa ħsieb li jinvesti fl-edukazzjoni u joffri lill-istudenti Maltin bosta opportunitajiet ta' studju f'kull qasam. Saru investimenti kbar f'bini ta' skejjel ġodda primarji u sekondarji, insibu MCAST b'eluf ta' studenti kollha jitħarrġu fi snajja' u kapaċitajiet, u Università li hi mimlija daqs bajda b'eluf oħra ta' studenti akkademiċi jaspiraw li jiggradwaw u jeċċellaw fi professjonijiet tal-ogħla kwalità. Permezz ta' eluf ta' ewro f'fondi mil-Unjoni Ewropea qed jinħolqu opportunitajiet ta' scholarships, u boroż ta' studju barra l-pajjiż għal mijiet ta' żgħażagħ oħra Maltin. Dawn mhux ħela ta' flus imma huwa l-akbar investiment li Gvern jista' jagħmel; investiment dirett lejn l-individwu li permezz tiegħu jiġi ġġenerat ix-xogħol. Ix-xogħol u n-negozju joħloqhom il-bniedem. Aktar ma jkollna persuni li kapaċi jibnu negozju aktar jinħolqu opportunitajiet ta' xogħol. L-investiment fil-persuni huwa investiment għaqli u dejjiemi. Malta ma għandniex riżorsi naturali, iżda għandna riżors ieħor ferm importanti – għandna ħaddiema Maltin li huma ħaddiema b'livell ta' edukazzjoni tajba, individwi bieżla u oħrajn li huma imprendituri ta' kapaċità. L-ekonomija tagħna hija waħda mibnija fuq l-abbiltà tan-nies. Kull investiment li jsir fin-nies u l-familji Maltin ikun investiment li jsaħħaħ l-istabbiltà tal-attività ekonomika tagħna. Ninvestu fit-tul Hemm bżonn li nibqgħu ninvestu fiż-żgħażagħ u l-ħaddiema tagħna. Irridu nibqgħu noffru opportunitajiet għal uliedna u għal ulied uliedna sabiex għas-snin li ġejjin, bl-għodda li noffrulhom u bl-edukazzjoni li nagħuhom, ikunu kapaċi jilqgħu għal kull sfidi li 'l quddiem jistgħu jiltaqgħu magħhom. L-MEA temmen li l-edukazzjoni hija ċ-ċavetta għas-suċċess fin-negozju. Qabel ma persuna tiddeċiedi li tidħol fil-qasam tan-negozju, importanti li l-ewwel u qabel kollox tkun ċerta minna nnifisha, li kapaċi tmexxi attività kummerċjali, għandha livell ta' edukazzjoni tajba, u li taf tuża dak li tgħallmet sabiex tistimula l-adrenalina imprenditorjali ġewwa fiha, u tagħraf tħares lejn kull sfida u ddawwarha f'opportunità. Bħala Assoċjazzjoni ta' Min Iħaddem, dejjem naraw kif nistgħu nkunu ta' għajnuna għall-employers li jixtiequ dejjem ikomplu jitgħallmu, u jitħarrġu kif jistgħu jkunu aħjar. Iva konvinti, u naqblu ma' min jgħid li l-aħjar investiment li employer jista' jagħmel huwa l-investiment fil-ħaddiema.